Pretorianers gemaan om munisipale waardasies na te gaanFoto: Argief Die Tshwane-metro in Pretoria het sy waardasierol vir eiendom gepubliseer wat vir die volgende vier jaar geld. AfriForum het dit Woensdag ten sterkste benadruk dat hierdie ŉ geleentheid is vir huiseienaars om hul waardasies na te gaan en seker te maak dat die munisipaliteit hulle teen die regte tarief aanslaan. “Hierdie is ŉ geleentheid vir lede van die gemeenskap om seker te maak dat hulle eiendomwaardasies korrek bereken is, want dié waardasie tesame met die tarief bepaal jou eiendomsbelasting. Maak dus van dié geleentheid gebruik,” verduidelik Lambert de Klerk, AfriForum se Gauteng-Noord distrikskoördineerder. Die Tshwane Metropolitaanse munisipaliteit het die waardasierol op sy webblad beskikbaar gestel. (klik hier om dit te besoek) De Klerk het gesê huiseienaars moet hul eiendom se besonderhede gaan soek en seker maak dat die waardasiebedrag van hul eiendomme korrek aangedui word. Indien daar ŉ groot teenstrydigheid is, moet hulle teen hierdie waardasiebedrag beswaar maak deur die vorms in te vul wat op dieselfde webblad beskikbaar is. “Dit is egter belangrik dat huiseienaars ten alle tye eerlik moet wees oor dié bedrae. Dit is sinneloos om ŉ dispuut te begin bloot om ŉ laer eiendomswaardasie te probeer bekom, terwyl dié laer waardasiebedrag nie die werklikheid weerspieël nie. Onthou dat aansoeke vir ŉ laer eiendomswaardasie later na die waardasie-appèlraad geneem kan word en as bevind word dat so ŉ beswaar kwelsugtig was, kan ŉ kostebevel teen die huiseienaar toegeken word,” het Morné Mostert, AfriForum se koördineerder vir plaaslikeregeringsake, gewaarsku. AfriForum sal die situasie in die geval van teenstrydighede vir tendense dophou.